b'\n_START_ARTICLE_\nBojan Polak\n_START_SECTION_\n\xc5\xbdivljenjepis\n_START_PARAGRAPH_\nRodil se je v dru\xc5\xbeini Maistrovega borca. Dru\xc5\xbeina se je nato priselila v \xc5\xbdiri, nato pa v Ljubljano. Tu se je za\xc4\x8del ukvarjati z atletiko in bil zelo dober, tako da je leta 1938 postal jugoslovanski dr\xc5\xbeavni prvak v deseteroboju._NEWLINE_Po maturi je odslu\xc5\xbeil voja\xc5\xa1ki rok in leta 1940 kon\xc4\x8dal \xc5\xa1olo za rezervne \xc4\x8dastnike v Sarajevu. Ob za\xc4\x8detku aprilske vojne je prostovoljno od\xc5\xa1el na obrambo domovine, a je pri\xc5\xa1el le do Novega mesta, kjer je do\xc4\x8dakal kon\xc4\x8dni zlom Kraljevine Jugoslavije._NEWLINE_Tako se je pridru\xc5\xbeil NOB in \xc5\xbee v za\xc4\x8detku 1942 postal komandir \xc4\x8dete v \xc5\xa0ercerjevem bataljonu, nato pa \xc5\xa1e komandant polbataljona. Junija 1942 je postal poveljnik novoustanovljenega Notranjskega odreda, ki mu je poveljeval le slab mesec, saj je julija postal poveljnik III. grupe odredov. Ob ustanovitvi \xc5\xa0ercerjeve brigade je postal njen poveljnik; marca 1943 je bil hudo ranjen in poslan na zdravljenje. Novembra istega leta je postal na\xc4\x8delnik operativnega odseka Glavnega \xc5\xa1taba NOV in POS, kar je opravljal do marca 1944, ko je bil postavljen za poveljnika Vojske dr\xc5\xbeavne varnosti; to dol\xc5\xbenost je opravljal do konca vojne. 8. maja 1945 je bil imenovan za poveljnika 1. divizije KNOJ, ki je izvedla poboje vojnih ujetnikov in beguncev  ob koncu vojne._NEWLINE_Ostal je v aktivni voja\xc5\xa1ki slu\xc5\xbebi. Leta 1946 je bil poslan na Vi\xc5\xa1jo artilerijsko vojno akademijo v Moskvi. Po dvoletnem \xc5\xa1olanju se je vrnil nazaj v domovino. 1953 se je upokojil iz voja\xc5\xa1ke slu\xc5\xbebe._NEWLINE_Od leta 1964 do 1968 je bil veleposlanik v Nem\xc5\xa1ki demokrati\xc4\x8dni republiki._NEWLINE_Po vrnitvi je postal na\xc4\x8delnik \xc5\xa1taba, nato pa v letu 1969 prvi imenovani komandant Glavnega \xc5\xa1taba za splo\xc5\xa1ni ljudski odpor Socialisti\xc4\x8dne republike Slovenije, predhodnice TO RS. Sam je hotel modernizirati teritorialno obrambo, a je bil zaradi politi\xc4\x8dnih spletk novembra 1973 odstavljen s polo\xc5\xbeaja._NEWLINE_Ob Titovi smrti je bil eden od slovenskih narodnih herojev na \xc4\x8dastni stra\xc5\xbei ob krsti._NEWLINE_Leta 1982 se je vrnil v politi\xc4\x8dno \xc5\xbeivljenje kot predsednik ZZB NOV Slovenije in Jugoslavije; do leta 1983, ko je prenehal njegov mandat. Med letoma 1988 in 1990 je ponovno postal predsednik Zveze borcev Slovenije.'